Fundargerð fundar foreldraráðs leikskólans Akra

**Fundartími: miðvikudagur 24. mars kl. 12**

**Fundarstaður: Teams**

**Fundarmenn: Helga Rut Eysteinsdóttir, Hildur Edda Grétarsdóttir, Guðlaugur Kristmundsson og Kristín Hemmert Sigurðardóttir (starfandi leikskólastjóri).**

Fjórði fundur foreldraráðs samkvæmt starfsáætlun 2020-2021. Eftirtalin mál voru til umræðu

Fundur 24. mars 2021 kl. 12:00

1. **Stytting vinnuvikunnar og samspil við þróunarverkefni**  
   Helga spyr um þetta málefni, við ræddum aðeins um það á síðasta fundi en ákváðum þá að það þyrfti að koma betri reynsla á þetta fyrirkomulag áður en við gætum heyrt hvernig gengur.

Vinnustyttingin hefur gengið vonum framar aðra hvora viku, en þá fara deildarstjórar saman í undirbúning eftir hádegi. Þróunarverkefnið sem um ræðir, snérist um samvinnu/teymisvinnnu deildarstjóra á undirbúningstíma og þeir hafa náð að halda því fyrir hádegi þá viku sem vinnustyttingin er. Kristín segir að vel hafi gengið að púsla þessu saman í takt við starfið sem slíkt og ekkert frekar um það að segja að svo stöddu. Það séu vissulega breyttar forsendur varðandi faglegt starf en deildarstjórar hafa leitt starfið mjög vel þó þeir séu ekki á staðnum eins mikið og áður en aukinn undirbúningstími og stytting tók gildi samkvæmt nýjum kjarasamningum.

Kristín segir einnig að áhersla sé á að hafa stutta deildarfundi til að yfirfara verkefni og dagsskipulagið mjög reglulega. Vinnustyttingin kemur auðvitað niður á starfinu en það eru breyttar forsendur og leikskólinn og hans starfsfólk mjög jákvæðir og metnaðarfullir að láta hlutina ganga upp.

Helga nefnir næst í þessu samhengi umræðuefni sem er reglulega á dagskrá en það er lágt hlutfall menntaðs starfsfólks á leikskólanum. Kristín nefnir aftur í því samhengi að til þess að mæta því er lagt upp með deildarfundi helst vikulega til að halda öllum upplýstum og í takt við faglegt starf í leikskólanum.

Guðlaugur spyr hvort að dvalartími hafi breyst í kjölfar styttingar vinnuviku en Kristín segir svo ekki vera nema um örfá dæmi sé að ræða. Þær breytingar eru helst 15 mínútna tilfærslur hér og þar svo ekki sé hægt að tengja það beint í samhengi við styttingar vinnuviku. Til umræðu hjá bænum er einnig stytting á opnunartíma leikskólans frá um hálftíma eða til 16:30 í stað 17 en það er enn á umræðustigi og ekkert af því að frétta ennþá. Hann spyr einnig um hvort Kristín hafi áhyggjur í framhaldinu varðandi styttinguna. Allir starfsmenn mjög glaðir, samvinnufúsir og gengur vel innanhúss. Kristínu finnst ganga mjög vel heilt yfir en nefnir einnig að þetta sé langtímaverkefni sem verður haldið vel utan um til að tryggja að skili sínu.

1. **Umhverfismál**  
   Umhverfismál eru fastur liður á dagskrá samkvæmt starfsáætlun foreldraráðs. Á leikskólanum hefur staðið til að taka þátt í verkefni í því samhengi sem er þó enn ekki komið af stað. Þær sem eru í teyminu eru í startholunum varðandi það verkefni í framhaldinu, en á leikskólanum er auðvitað verið að flokka og endurvinna en vilja gera meira tengt umhverfisvernd í starfinu með börnunum.
2. **Mötuneyti, matseðlar og innkaup**  
   Engar spurningar um þetta frá meðlimum foreldaráðs en þó spurt um hvort einhverjar breytingar séu væntanlegar í þessum málum. Kristín nefnir að reglulega sé farið yfir kostnað og annað því tengt til að lágmarka óþarfa kostnað o.fl. þessu tengt. Eitt af því sem Kristín hefur viljað gera er að setjast niður með kokkinum og fá inn á deildarfundi. Lagt upp til þess að halda betur utan um eldhús, innkaup, matarsóun o.fl. Kristín vill frekari fundi varðandi endurmat á matseðlum með kokkinum og gengur almennt vel.
3. **Foreldrakönnun – skólapúlsinn**  
   Niðurstöður, heilt yfir mjög flottar en í einhverjum liðum er leikskólinn undir landsmeðaltali, sem er auðvitað eitthvað til að skoða betur. Kristín er jákvæð með niðurstöður og það sem þarf að vinna með, klapp á bakið frá mannauðsdeild sem er alltaf jákvætt. Breytingar eru tækifæri til að bæta það sem þarf o.s.frv. Guðlaugur talar um nokkra þætti t.d. varðandi uppeldi til ábyrgðar, sem er í stefnu skólans og mögulega tilefni til að skoða betur og upplýsa foreldra. Upplýsingagjöf og annað mætti bæta út frá þessum niðurstöðum. Könnunin í vetur er lituð af Covid-19 tímabili og litið á sumar niðurstöður með örlitlum fyrirvara. Niðurstöður gefa þó ástæðu til að skoða sumt betur og laga til í ýmsu. Kristín vill t.d. samræma upplýsingagjöf á milli deilda og hvernig upplýsingarnar eru að skila sér til foreldra, mikilvægur liður í því að samræma þjónustu og upplýsingaflæði á milli deilda.

Allir sammála að Haustfundur hefur verið góður vettvangur til að miðla upplýsingum og fyrir foreldra og kennara til að hittast. Í haust komu nýjir foreldrar inn í litlum hópum sem reyndist vel þar sem haustfundur var ekki haldinn vegna covid-19. Kristín hefur hvatt foreldra til að nálgast upplýsingar um barnið sitt frekar en að bíða eftir viðtali frá deildarstjórum og það hefur reynst vel.

1. **Útskrift elsta árgangs**  
   Áætlað er að farið verði í Ölver eins og síðustu ár og samkvæmt skóladagatali verður sú ferð þann 6. maí nk. að öllu óbreyttu. Fyrirkomulag verður eins og fyrir ári síðan, þ.e. foreldrar velkomnir en ekki systkini, börnin fái eitthvað smá að narta og haft eins einfalt og kostur er. Útskriftar athöfn verður síðan daginn eftir í leikskólanum.

Spurt um útskriftarviðtöl, og hvort það sé eitthvað sem verður í boði. Kristín segir þetta hafa verið töluvert síðustu misseri og misjafnt eftir deildarstjórum en það verður að sjálfsögðu í boði í einhverju formi. Nánar um það þegar líður fram á vor og sumar.

**Önnur mál**

Afmælisboð/veislur hjá leikskólabörnunum. Foreldraráð hefur unnið að tillögum að fyrirkomulagi fyrir foreldra til að miða við. Einhverjar tillögur komu frá foreldrum sem voru hafðar til hliðsjónar. Vanda þarf vel að leikskólanum sem slíkum sé ekki blandað inn í þessi afmælisboð og umræður þar sem þessi mál eru alfarið fyrir utan leikskólastarfið. Foreldraráð mun vinna viðmiðin áfram og kynna fyrir foreldrum innan skamms.

Fundi slitið kl. 12:45